הוועדה המיוחדת לפניות הציבור, כנסת 19, פרוטוקול מספר 25, 2013-11-25 12:30

עדי קול: שלום לכולם.

עדי קול: אנחנו מתכנסים כאן כחודש לאחר הדיון הקודם.

עדי קול: אני שמחה לפתוח את הישיבה של הוועדה לפניות הציבור.

עדי קול: סיימנו את הדיון הקודם בתביעה נרגשת, יש לומר, לגורמים השונים, להתכנס ולנסות למצוא פתרון.

עדי קול: אני מזכירה למי שלא היה כאן, מדובר על חוק שחוקק ב-2006, אחר כך נדחה יישומו ל-2007 ובהמשך הוא נדחה ל-2008, אבל למעשה מאז 2008 החוק לא יושם, מדובר על חוק שמבקש להקים מאגר של פסולי רישיון.

עדי קול: אני חושבת שרק בשבוע שעבר נתפסו שני נהגים פסולי רישיון שהמשיכו לנסוע למרות שהם הואשמו בעבירות מאוד מאוד חמורות.

עדי קול: לדעתי אחת התאונות הייתה מישהו ש - - -

<קריאה: מישהו שהיה שותף בתאונה קטלנית.

עדי קול: ותפסו אותו נוהג שוב.

עדי קול: עלה בדיון קודם כל הקושי הגדול של משטרת ישראל לאכוף את - - - אנחנו מדברים על מאגר הפסולים.

עדי קול: אני רוצה להגיד לפרוטוקול, המאגר לא יפתור את הבעיה, העובדה שיהיה רשום באיזה שהוא מקום מי הנהגים פסולי הרישיון לא ימנע מנהגים פסולי רישיון לנהוג, ולכן משטרת ישראל צריכה למצוא דרך לאכוף בצורה טובה יותר את החוק כדי למנוע מצבים כאלה, ועדיין יש חקיקה.

עדי קול: אני לא רוצה לצטט את עורך דין יואל הדר, שאמר שהחוק נולד בחטא, אבל אני מצטטת אותו שוב ואני גם מצטטת אותו במקומות אחרים ואני אגיד לייחוס, גם אם החוק נולד בחטא, אנחנו צריכים לקיים אותו ולכן קראתי לכם למצוא פתרון.

עדי קול: דיברנו ארוכות על הבעיות הטכניות של יצירת הממשק ואני חוזרת ואומרת, כ-start up nation לא יכול להיות שאנחנו לא יודעים לייצר ממשק בין משרד התחבורה, הנהלת בתי המשפט וכל הגורמים שצריכים להיות רלוונטיים, ועדיין אני מבינה את הבעייתיות.

עדי קול: מתי בן אדם באמת פסול רישיון, האם הוא פסול רשמית, האם רק ניתנה לו הודעה אבל הוא עוד לא יודע?

עדי קול: נשלחה הודעה.

עדי קול: היו בעיות טכניות, ולכן בסוף הדיון ביקשתי מכם לשבת ולנסות למצוא פתרון.

עדי קול: שוב, אני מצטטת את יואל הדר, שהבריק בסוף הדיון עם רעיון, נותנים לך גם קרדיט, רעיון באמת לחשוף את הציבור למאגר אחר, לנתונים אחרים שקיימים היום במשרד התחבורה, ואני זוכרת שבסוף הדיון הכתובת הייתה משרד התחבורה, לבדוק האם יש אפשרות להשתמש בנתונים קיימים, למשל נקודות שנצברות לנהגים עבריינים, שאפשר יהיה לחשוף גם בפני - - - השאלה הייתה האם צריך לחשוף בפני הציבור וקודם כל איך חושפים את זה גם לקציני הבטיחות בחברות שיש להן ציי רכב גדולים מאוד ורוצות להיות מסוגלות לבדוק את כשירות הנהיגה של הנהגים.

עדי קול: אז אני אשמח - - -

<חוה ראובני: - - - כבר היום מותר לו לקבל אותם , התדפיס, נקרא לו השמן - - - יש תדפיס אחד שאפשר לקבל אותו במשרד הרישוי, אפשר להזמין אותו דרך הטלפון ובקרוב מאוד, עד כמה שאני מבינה, אפשר יהיה למשוך אותו מעמדות השירות של המשרד בכל רחבי הארץ.

<חוה ראובני: כל אחד יכול להעביר את כרטיס האשראי ולשלוף על עצמו - - -

<קריאה: הנהג.

<חוה ראובני: על עצמו.

<חוה ראובני: וכאן יש את הפירוט.

<חוה ראובני: לטוב ולרע, יש פה פירוט של כל המצב שלו בשיטת הניקוד, איזה עבירות יש לו שקיבלו ניקוד.

<חוה ראובני: זה לא כל עבירות התעבורה, זה עבירות עם נקודות, תאריכים, מספר הנקודות שיש לו ואמצעי תשלום שהוטלו עליו.

<חוה ראובני: לטוב זה נותן הרבה מידע, לרע זה נותן הרבה מידע, כי אם זה מטריד את משרד המשפטים - - - אפשרות נוספת זה הכרטיס הרזה, שבו זה בעצם - - - פקידת הרישוי, בא אליה נהג לבקש לטפל ברישיון שלו, זה מה שהיא רואה לנגד עיניה וכאן יש בעצם תמצית נתוני רישיון, כאשר זה אומר למשל, בדוגמה המסוימת הזאת של פרטים אישיים, לנהג המסוים יש רישיון עד דרגה בי, שזה - - - משנת 1990, היו לו 12 שלילות בעבר, מאז 1990 הזה - - -

<ציון מזרחי: לא בזה, בשני.

עדי קול: ברזה.

עדי קול: אני מסתכלת עליו למעלה.

<חוה ראובני: בשורה התחתונה אפשר לראות שהיו לו 12 שלילות בעבר, היו לו 33 קנסות בעבר, הוטלו עליו קנסות שהוא שילם אותם, ובשיטת הניקוד יש לו 36 נקודות.

עדי קול: בניגוד לטופס השמן, זה טופס שצריך מקרא כדי להבין אותו, גם מבחינת איך שהוא - - -

<חוה ראובני: זה טופס שלמעשה זה מצב שנועד לפקידת הרישוי.

עדי קול: לא, ברור שהוא לא מכיל את כל הפרטים, אתם יודעים מה?

עדי קול: בעבר, זה אולי אתם יודעים, עוד דבר שביקשתי בדיון הקודם - - -

<חוה ראובני: טיפלנו בזה.

<חוה ראובני: הוכן נוסח.

<חוה ראובני: אני לא יודעת איפה זה בדיוק נמצא בביצוע, אבל ישבנו וניסחנו את התוספת למסמך.

עדי קול: שלא יגידו יותר לאנשים שרישיונם הותלה.

<חוה ראובני: כן, הוספנו הבהרה לנוסח, שהתליית רישיון משמעותה פסילה או משהו כזה.

עדי קול: דרך אגב, כתבתי את זה בפייסבוק וקיבלתי כמה תגובות מאוד תוקפניות, על זה שאני מתעסקת בזוטות.

עדי קול: אני באמת לא חושבת שאלה זוטות, אני חושבת שאנשים שמקבלים הביתה מכתב שרישיונם הותלה לא תמיד יודעים במה מדובר ואני חושבת ש- - -

<חוה ראובני: לאור התגובות הנסערות של הקהל שמגיע למשרד הרישוי אחרי שהוא קיבל כזה מכתב יש לנו הרגשה שהם כן יודעים, אבל על מנת שלא יהיה ספק, אז לא הייתה לנו בעיה להוסיף ארבע מילים למכתב.

<חוה ראובני: זה קצת בקודים, כי בסופו של דבר זה תדפיס של פקידת הרישוי שהיא עובדת ותיקה, קבועה ומנוסה, זו העבודה שלה והיא יודעת לקרוא את זה.

<חוה ראובני: אבל אלה דברים קיימים.

<חוה ראובני: העמדה של המשרד שלנו, ואני בדקתי עד רמת המנהל הכללי, שאנחנו לא לוקחים על עצמנו פיתוח של פרויקטים חדשים לצורך העניין הזה.

<חוה ראובני: המטלה לפי החוק הקיים היא מטלה של משטרת ישראל, אנחנו לא שואבים אותה אלינו, אנחנו לא מוכנים לפתח טפסים חדשים, לא מסוגלים מבחינת ה - - -

עדי קול: לא, אחד הדברים שניסינו לעשות זה לראות אם אנחנו יכולים להשתמש במאגרי מידע קיימים שלכם כדי - - -

<חוה ראובני: המאגר קיים, אבל כל שימוש בו בצורה שהיא לא אחד משני התדפיסים האלה מחייבת פיתוחים מחשוביים.

<חוה ראובני: זה ליצור תכנית לאיזה שהוא תדפיס אחר, זה להקים ממשקים לגופים כאלה ואחרים או אחרים, וזו ההנחיה החד משמעית שניתנה לי מלשכת המנכ"ל.

<חוה ראובני: אנחנו עשינו דיון פנימי, עשינו מסמך ארוך של ארבע חלופות שהוצג בפני מנהל ה - - -

עדי קול: אתם לא מוכנים בגלל העלויות התקציביות, או אתם לא מוכנים בכלל?

<חוה ראובני: העלויות התקציביות, כוח אדם, תכניות עבודה עמוסות, פשוט אין יכולת לקחת על עצמנו את הפרויקט הזה, זאת העמדה החד משמעית.

<חוה ראובני: הנושא הוצג בפני המנהל הכללי וזאת הייתה ההנחיה שקיבלתי לקראת הדיון של היום.

עדי קול: זה שאתה רוצה להתנער מהאחריות אנחנו יודעים, זה בסדר, אבל - - -

<ציון מזרחי: לא, השאלה, אם פקידה מסוגלת לקרוא את זה ו - - -

עדי קול: שוב אני אומרת, זה נשמע לי טענה קצת מוזרה להגיד שלהפוך את הטופס הזה לטופס יותר נגיש דורש עשייה טכנולוגית - - -

<קריאה: זה לא טופס, זה print screen, זה להדביק מסך.

עדי קול: אתה?

עדי קול: לא בקלות כזאת אתה מתנער מאחריות.

עדי קול: בינתיים כרגע האחריות היא עליך.

<ציון מזרחי: להוסיף כמה דברים.

<ציון מזרחי: שני דברים אני אוסיף על היועצת המשפטית שלנו, גב' ראובני.

עדי קול: רגע, עוד שאלה אחת, האם אפשר להוציא את הטופס הזה מאותה מערכת, שהוא ייראה ככה בלי העבירות?

<ציון מזרחי: לא.

<ציון מזרחי: צריך להכין את זה, צריך לעשות את זה, זאת עבודה גדולה והשקעה גדולה.

עדי קול: צריך עבודה של תכנות של המערכת.

<ציון מזרחי: כן, תכנות וזמן וכסף ומישהו שצריך לעבוד.

<ציון מזרחי: אבל אם יורשה לי רגע להסביר, להוסיף עוד שני דברים קטנים.

<שלומית אבינוח: מירב מציינת, הרי אפשר לחלק את ה - - -

<קריאה: כן, מחקתי פרטים אישיים, פרטים מזהים.

עדי קול: סליחה רגע, אני רוצה לשאול עוד שאלה, אתם בדקתם באמת הערכה תקציבית של כמה ידרוש לשנות את הטופס הזה מטופס כזה, חווה, לטופס שלא מופיעות בו עבירות, כמו שמשרד המשפטים דורש?

<קריאה: פשוט שתהיה הרובריקה האחרונה.

עדי קול: כן, רק הרובריקה האחרונה.

עדי קול: אתם יודעים מה?

עדי קול: האם התשובה שלכם זה שמבחינה תכנותית זה משהו מורכב?

<חוה ראובני: ההערכה שקיבלנו היא סדר גודל של 2 מיליון ₪ ותקופת היערכות היא שנה וחצי.

<חוה ראובני: מבחינת סדרי זמן.

<חוה ראובני: אני משפטנית, אני לא כלכלנית ולא מתכנתת.

<חוה ראובני: אלה המספרים שקיבלנו.

עדי קול: דורון, אתה פספסת את ההערכה התקציבית, זה 2 מיליון ₪.

<ציון מזרחי: אפשר להוסיף כמה דברים?

עדי קול: כן.

<ציון מזרחי: ראשית דבר, הטופס הזה קודם כל יכול להוציא אותו רק בעל הדבר.

<ציון מזרחי: זה אחת.

<ציון מזרחי: שתיים, בעתיד הנראה לעין, כלומר משהו בסביבות ינואר-פברואר 2014, כאשר אנחנו הולכים להזרים את היכולות להוציא את זה גם מן המכונה, כלומר אוטומטית, יש 51 כאלה ברחבי ישראל, בעד 10 שקלים, זה עבר בכנסת בוועדת הכספים, תמורת 10 שקלים יוכלו להוציא זאת, שם תהיה ההפרדה בין העבר למה שקיים.

<ציון מזרחי: כלומר אם הוא ריצה ועשה משהו, איזה שהיא פסילה בעברו, על נקודות או קורסים - - -

עדי קול: זאת אומרת שאתם כבר עוברים תהליך של תכנות של משהו ששונה טיפה מזה, אז - - -

<ציון מזרחי: אנחנו משכללים את זה, כדי שהאזרח שמגיע לא ייבהל - - -

עדי קול: אז אנחנו צריכים רק עוד שכלול אחד קטן, שאפשר יהיה גם להוציא - - -

<ציון מזרחי: זה לא הולך ככה, עדי.

עדי קול: התשובה הזאת לא הייתה מקובלת עליי קודם ו - - -

<ציון מזרחי: רגע, דקה, הדבר השני שאני רוצה לומר, אם תרשי לי - - -

עדי קול: לא, ציון.

<ציון מזרחי: אם תרשי לי.

עדי קול: לא, אני לא מרשה.

עדי קול: לא עכשיו.

עדי קול: אני רוצה להגיד לכם, ישבנו פה בדיון הקודם והתשובות שקיבלתי היו באמת, תסלחו לי, תשובות מגוחכות.

עדי קול: מ-2008 לא הצלחתם למצוא פתרון והנה עבר חודש וכבר יש איזה שהוא פתרון על השולחן.

עדי קול: נכון שזה בזכות היכולות של יואל, אבל יואל גם היה קודם בחלק מהתהליך ולכן מפתיע אותי שהרעיון צץ לו רק עכשיו.

<קריאה: זה בזכות ההשראה.

עדי קול: ההשראה שלי וגם שיתוף הפעולה הצמוד שלנו בנושאים.

עדי קול: ככה זה פה.

בועז טופורובסקי: לא, מגניב.

עדי קול: מגניב פה.

עדי קול: אני מברכת את חבר הכנסת בועז טופורובסקי, חברי היקר, שהצטרף לדיון ועושה עבודת קודש פעם בשבוע ומקריא את האנשים שנפגעו בתאונות דרכים באותו שבוע, וכדי שנוכל שתהיה לו פחות עבודה כל שבוע בימי שלישי אנחנו צריכים לעבוד על המאגר הזה.

בועז טופורובסקי: לקיים את החוק, משהו מוזר כזה.

<קריאה: המאגר קצת לא קשור, אבל לא חשוב.

עדי קול: המאגר זה באחריותך.

עדי קול: בכל אופן, התשובה היא שיעלה 2 מיליון שקלים למדינה כדי שהיא תוכל להתאים את הטופס שאפשר יהיה להוציא היא תשובה לא מקובלת.

עדי קול: באמת, לא מקובלת.

עדי קול: שיתאימו את הטופס.

עדי קול: המאגר שלכם קיים.

עדי קול: אני לא מתלוננת אלייך, אני רק מדברת לפרוטוקול.

<חוה ראובני: ברור לי.

עדי קול: את היועצת המשפטית וכמובן שזו הכתובת, אבל העובדה שיש לכם את הנתונים, יש כבר מאגר ממוחשב, אתם לא צריכים לבנות שום תוכנה, אתם רק צריכים לעשות פה התאמה ו-delete, זה לא נשמע לי הגיוני ואני מאוד אשמח לשמוע את המנכ"ל, מר עוזי יצחקי, בא ואומר לי שזה עולה לו 2 מיליון שקלים.

עדי קול: ואתם יודעים מה?

עדי קול: החוק הזה גם תוקצב והכסף נמצא במשרד לביטחון פנים, שגם היה מוכן להעביר את סכום הכסף שדרוש לדבר הזה.

עדי קול: אז התשובה הזו היא לא הגיונית.

עדי קול: אני רוצה לשאול, לא עניתם לשתי שאלות שמעניינות אותי.

עדי קול: אחת, אתם אומרים שזה פקידה ואת זה יכול להוציא הנהג עצמו.

עדי קול: האם משהו מזה זמין לקציני הבטיחות כיום?

<חוה ראובני: לא, קציני הבטיחות לא מחוברים אלינו מחשובית.

<חוה ראובני: המשמעות היא שמישהו יביא אליו ביד את הנייר הזה.

עדי קול: זאת אומרת שהוא יצטרך לבקש ממנו שהוא יביא את זה.

עדי קול: כל הרעיון של המאגר היה לאפשר לקציני הבטיחות לבוא ולבדוק בעצמם את הרשימה של הנהגים ש - - -

<חוה ראובני: זה הממשק המחשובי.

עדי קול: וממשק אנחנו לא יודעים לעשות.

<חוה ראובני: אנחנו יודעים מצוין, אבל זה עולה לנו ואנחנו לא מוכנים לקחת את זה על עצמנו.

<חוה ראובני: הממשק, הרי צריך להבין, זה לא מה שיש במאגר פסולים, זה הרי לא שאנחנו - - -

עדי קול: נכון, לא דיברנו על מאגר פסולים, דיברנו על מאגר חלופי שדיבר על מאגר שיוכל לאפשר לאנשים לראות כמה נקודות.

עדי קול: דרך אגב, ברגע שנפסל רישיונו של מישהו, האם מתאפסות הנקודות?

<חוה ראובני: לא.

עדי קול: ויש אפשרות לראות בטופס כזה שרישיונו פסול?

עדי קול: בטופס הקיים שלכם?

עדי קול: בזה.

עדי קול: במידה שיש פסילת רישיון לשלושה חודשים וחידוש לאחר מבחן עינוי.

<חוה ראובני: זה הוטל עליו ב-8 בפברואר 2012.

עדי קול: אני רואה.

עדי קול: זה בדיוק המידע שאמרתם בדיון הקודם שאתם לא יכולים להגיד, כי אתם עדיין לא יכולים להגיד מתי.

<חוה ראובני: לא, זו פסילה לפי שיטת ניקוד.

<חוה ראובני: אך ורק פסילה של שיטת ניקוד.

<ציון מזרחי: רק עבירות שצוברות נקודות.

עדי קול: שזה מטעה.

עדי קול: יש פה משהו מטעה, נכון?

עדי קול: זה מטעה, רק לפי צבירת ניקוד.

<חוה ראובני: זה תדפיס ריכוז רק מידע של שיטת ניקוד, לא שום דבר אחר.

<יואל הדר: זה יותר חמור.

עדי קול: למה זה יותר חמור?

עדי קול: זה לא כולל פסילה של בית משפט.

עדי קול: זה רק העבירות החמורות.

<יואל הדר: בית משפט פוסל - - -

<יפעת רווה: לא.

<יפעת רווה: בית המשפט פוסל לך את הרישיון.

<יפעת רווה: עשית עבירה, בית המשפט פוסל לך, לא קשור לניקוד וזה - - -

<יואל הדר: לא, אבל מעבירים את זה אליהם ואז הם מעדכנים את הניקוד.

עדי קול: לא.

<ציון מזרחי: סליחה, אפשר להגיד משהו על התהליך?

<ציון מזרחי: אפשר לדבר?

עדי קול: כן.

<ציון מזרחי: יפה.

<ציון מזרחי: קודם כל רציתי להשלים על העניין הזה שהסברתי.

עדי קול: מה שלא הרשיתי לך קודם?

עדי קול: זה נראה לי בדלת האחורית.

עדי קול: טוב, אני מרשה לך, בעיקר אם תפתח משרד רישוי בנצרת.

עדי קול: בבקשה.

<ציון מזרחי: מה שאתם רואים כאן כרגע ואם אזרח מקבל את זה כמו שהוא רואה, אז הוא אומר 'אוה, יש עליי משהו'.

<ציון מזרחי: בפיתוח הקטנטן שאנחנו עושים לקראת ההוצאה במכונות האוטומטית הטופס הזה יתפוס שינוי קטן מאוד של הפרדה בין מה שהוא ריצה כבר למה שהוא עוד לא ריצה עליו.

<ציון מזרחי: זה אחד.

<ציון מזרחי: בעל הדבר יכול להוציא את זה, אני אמרתי את זה בכמה הזדמנויות לקציני הבטיחות, וגם באחרונה שהייתי.

<ציון מזרחי: הטופס הזה לעומת זאת - - -

עדי קול: הבעיה שאנשים לא מביאים את הטפסים האלה.

עדי קול: אנחנו רוצים שקצין הבטיחות יהיה מסוגל לדעת.

<ציון מזרחי: אז אתה מבקש ממנו 'לך תביא לי'.

<קריאה: אסור לנו.

<ציון מזרחי: מותר לו ולתת לך.

<קריאה: מותר לו לבקש - - -

<ציון מזרחי: את רואה שהדברים שלי מעוררים?

<ציון מזרחי: הוא ההשראה ואני הפתרון.

<ציון מזרחי: אני לא מבין למה הפתרון לא שם.

עדי קול: את המשחק הזה בין ביטחון פנים וזה עשינו בדיון הקודם.

עדי קול: אני רוצה לשאול - - -

<ציון מזרחי: רגע, הדבר השני, כשרואים את זה, זה אמנם מסך עבודה, אבל החלק העליון שלו מופיע בכל רישיון נהיגה של כל נהג במדינת ישראל.

עדי קול: נכון ולכן לא מעניין אותנו.

<ציון מזרחי: השורה התחתונה זה הדבר היחידי שאומר על פסילות ועל נקודות וכו' וכו'.

<ציון מזרחי: זו ההפרדה במסך הזה, פשוט כדי ללמוד אותו ולהבין אותו.

<ציון מזרחי: עכשיו, כששואלים אותנו, אני מלכתחילה לא הבנתי, הרי איך עובד העסק?

<ציון מזרחי: אדם עושה עבירה, עושה אותה בדרך, המשטרה מדווחת, בתי המשפט מדווחים, זה מגיע למחשב של משרד הרישוי אי שם בלילה, מה שעושה המחשב שלנו, שהוא חכם מאוד, הוא למד שהעבירה הזו זה כך נקודות, הוא מתקשר עם הזהותון של מוישל'ה ומוישל'ה צובר בתיק.

<ציון מזרחי: כשהוא מגיע ל-12, 24 ו-36 ולא עלינו 72, אז כבר יש לו הרבה צרות.

<ציון מזרחי: אלה הדברים שאנחנו עושים.

<ציון מזרחי: המאגר כולו נשלח אלינו מהג'נטלמנים האלה, זה לא אנחנו, זה לא שלנו.

עדי קול: לא, ציון - - -

<ציון מזרחי: חברת הכנסת עדי, זה לא שלנו.

<ציון מזרחי: אתם היום מגלגלים לפתחנו כאילו האחריות רק עלינו.

עדי קול: ציון, לא רציתי לתת לך לדבר, כי ידעתי - - -

<ציון מזרחי: אנחנו מנסים להביא פתרון שיש לנו כאן, להראות לכם, אבל לא יכול להיות - - -

עדי קול: ציון, אני מבקשת שעכשיו תפסיק.

<ציון מזרחי: סליחה, תיתן לי שאלתי ובקשתי.

עדי קול: אבל אתה חוזר על דיון שלא נכחת בו וכבר מיצינו אותו ואני מבקשת, סיימנו.

עדי קול: את העובדה של מי אחראי על זה, עשינו שעה וחצי של דיון, כעסנו עליהם, כעסנו עליהם, כעסנו על בתי המשפט, כעסנו על כולם כבר, עכשיו אנחנו רוצים למצוא פתרון.

עדי קול: זה הדיון פה, ולכן לא רציתי לתת לך לדבר.

עדי קול: ובפעם הבאה תבוא לכל הדיונים.

עדי קול: אבל אני רוצה לשאול את קציני הביטחון, האם הפתרון שאנחנו נאפשר לכם בחקיקה לפנות ולקבל את הטופס הזה, האם הוא ראוי מבחינתכם?

<שמעון סודאי: אנחנו סנן שלא יגיעו לכביש נהגים שהם פסולי נהיגה.

<שמעון סודאי: זה דבר ראשון.

<שמעון סודאי: דבר שני, אני רוצה להגיד עוד משהו שקשור לדברים האלה.

<שמעון סודאי: יש בינינו כאלה שמתעסקים בהסעות של ילדים ושם יש בעיה של פדופיליה.

<שמעון סודאי: אני יודע שכן יש אפשרות, אני בדקתי את זה, כן לקבל, אז אני שואל למה על פדופיליה אני כן יכול לקבל ועל עבירות בנהיגה אני לא יכול לקבל?

<שמעון סודאי: זה ממש מטריד אותי.

<קריאה: יש חוק מניעת העסקה של עבריינים.

עדי קול: נכון, אבל אם אני אעשה חוק מניעת העסקה בתפקיד של נהיגה לעברייני תנועה?

<קריאה: לא תעסיקי אף אחד.

עדי קול: לא, אבל אני רוצה - - -

<קריאה: איך זה יפתור את הבעיה של הרישום הפלילי, שאסור להגיש את הרישום?

<קריאה: כי אז אפשר יהיה להגיש אולי את ה - - -

<יפעת רווה: אם אנחנו עושים חוק אפשר לפתור כל דבר, אבל יש - - -

<שמעון סודאי: עדי, אני רוצה להוסיף משפט אחד למה שאמרת בסוף, אני חושב שתפקידו של קצין הבטיחות, בין היתר, כשיש נהג שהוא לא בסדר, שצריך לטפל בו, זה בדיוק המקום של קצין הבטיחות לטפל בו, לחנך אותו, ל - - -

עדי קול: אבל לא ענית לשאלתי, האם היכולת שלכם לקבל דף כזה, שאומר לך למטה שיש לבן אדם הזה, קנסות בעבר, 32 קנסות, אבל אני לא מבינה בזה, שלילות בעבר: 12 שלילות.

עדי קול: זה משהו שיכול לשרת אתכם?

<שמעון סודאי: זה יכול לתת לי איזה שהיא תמונה עליו.

עדי קול: איפה הניקוד?

עדי קול: 36.

<שמעון סודאי: אני יכול לקבל עליו תמונה וכמובן שיש לכל סוג של עבודה איזה שהיא התייחסות אחרת.

<שמעון סודאי: אם זה רכב פרטי, אז אולי אני פחות אתייחס, אם הוא רכב שהוא רכב משא או רכב שמוביל חומ"ס, אני אתחיל לבדוק כמו שצריך.

עדי קול: ומה זה חומ"ס?

<שמעון סודאי: חומרים מסוכנים.

עדי קול: אז השאלה היא כן או לא?

<שמעון סודאי: כרגע אין בו כלום.

<שמעון סודאי: כן, זה ייתן לנו מענה, בהחלט.

עדי קול: מה אתה חושב, חבר הכנסת טופורובסקי?

עדי קול: זה לא יהיה פתוח לציבור, זה יהיה פתוח לקציני בטיחות שיוכלו ללכת ולקבל את הטופס הזה.

<קריאה: לא, האדם עצמו יכול לקבל וקציני הביטחון.

עדי קול: האדם עצמו תמיד יכול לקבל, אנחנו רוצים לעשות שינוי חקיקה, שהוא יוכל לדרוש מאדם - - -

בועז טופורובסקי: מה החוק המקורי אומר?

עדי קול: החוק אומר מאגר פסולים, אל תתחיל את הדיון הזה.

<יואל הדר: החוק הוא פחות מוסר מידע מאשר הנייר הזה.

<יואל הדר: פחות מידע רלוונטי, כי הוא רק לגבי נהגים ש - - -

עדי קול: כאן אתה רואה אם זה נהג בעייתי, וזה אומר רק מי שפסל 60 יום וגם זה בעיה.

בועז טופורובסקי: אני בעד לקיים את החוק כמו שרשום, אבל אני לא הייתי בדיון הקודם ואז אני - - -

עדי קול: גם אני בעד החוק, אבל משרדי הממשלה מתעקשים שהם ינסו למצוא לזה פתרון.

בועז טופורובסקי: מה זה מתעקשים?

בועז טופורובסקי: זה לא בעיה שלהם, כשיש מחוקק, התפקיד של משרדי הממשלה זה לעשות את זה, זה לא לבוא ולהגיד לנו 'אי אפשר'.

עדי קול: בואו נעבור הלאה.

עדי קול: אנחנו בדקנו את הבעיה הטכנית, עשינו על זה דיון שעתיים.

בועז טופורובסקי: אני יודע, שאלת אותי.

עדי קול: בגלל זה אני אומרת אני מסכימה שאתם כולכם בעבירה על החוק והם כולם יודעים את זה.

עדי קול: הם מקיימים דיונים ואני לא מסכימה שאי אפשר לפתור את הבעיה הזאת, כיוון שהיא לא נפתרה אנחנו מנסים למצוא פתרון ביניים.

עדי קול: השאלה, אם בעיניך הוא פתרון - - -

<יפעת רווה: לא, השאלה גם מה יותר ימנע תאונות דרכים.

<יפעת רווה: להבנתי לפחות, הדבר הזה שהוא ייתן מידע לא רק אם האדם פסול או לא, יכול למנוע הרבה יותר נהגים מסוכנים על הכביש ברכבים מסוכנים, מאשר אם יש לך שלילה או לא.

<יפעת רווה: יכול להיות שאתה נורא נורא מסוכן אבל כרגע אין לך שלילה.

בועז טופורובסקי: אז מי יהיה פתוח לזה?

בועז טופורובסקי: מי יוכל לראות את זה, רק קציני בטיחות?

<יפעת רווה: האדם יוכל לקבל את זה ואנחנו ניתן בהסמכה בחוק שהוא ימסור את זה לקצין הבטיחות.

<יואל הדר: אבל למה זה צריך לפטור מקיום כל החוק?

<יואל הדר: זה יכול להיות שלב ראשוני, אין בעיה, אבל למה - - -

<יפעת רווה: כי אנחנו כבר שמונה שנים בהפרת חוק ואנחנו יכולים להמשיך לצעוק 'תקיימו את החוק הזה', העובדה היא שכבר שמונה שנים אנחנו בהפרת חוק וזה לא מתקבל על הדעת, וגם השאלה באמת כמה משאבים צריך להקדיש בשביל משהו שלא בטוח שהוא מונע תאונת דרכים אחת, ובאותם משאבים אפשר להילחם בתאונות הדרכים, לעומת דבר שלא דורש הרבה משאבים ולעומת זאת יכול לתת פתרון הרבה יותר טוב.

<יואל הדר: אין ויכוח שזה טוב, ההצעה הזאת.

<יואל הדר: אבל למה אנחנו אומרים נעשה את זה ונעזוב את החוק?

<יואל הדר: נקיים את החוק.

<יפעת רווה: אנחנו כבר שמונה שנים בדיונים האלה, קיימנו על זה אין ספור דיונים ועובדה שאף אחד מסביב לשולחן הזה לא הצליח להביא לזה שהחוק יקוים.

<יפעת רווה: אז צריך למצוא פתרון אחר.

<יהודה בן-ארי: אני למעשה עומד מאחורי המאגר הזה, שחוקק באמצעות גלעד ארדן, חבר כנסת, כתוארו דאז.

<יהודה בן-ארי: את דיברת בדיון הקודם עם ד"ר רקפת בכרך, דניאל ז"ל הייתה חברה שלי, אני מלווה את הדבר הזה מהיום הראשון, אני שומע את החוק הזה, הוא הגיע בחטא מהיום הראשון, אני מכיר את כל האינסייד אאוט, את כל שמונה השנים, את הכול, יש פה רק בעיה אחת שאנחנו מפספסים.

<יהודה בן-ארי: המאגר הזה, הנחת המוצא בחקיקה שהייתה היא שלמעשה הכול קיים בפנים ורק להציף אותו החוצה.

<יהודה בן-ארי: עכשיו מה הסתבר?

<יהודה בן-ארי: שזה רחוק מזה.

<יהודה בן-ארי: עכשיו, עולות פה שלוש בעיות, תחת ההנמקה של המסמכים השונים של משרד התחבורה וביטחון פנים, לא משנה, כרגע אני לא נכנס לניואנסים של מי עומד מאחורי מה, למה לבטל?

<יהודה בן-ארי: הם ציינו סיבה טכנית וסיבה מהותית.

<יהודה בן-ארי: אני אמנע מהסיבה הטכנית, אפשר לדבר עליה, אני לא מקבל את הטיעון שלהם.

<יהודה בן-ארי: בואו נדבר על המהותי, במהותי זה נורא פשוט, המאגר הזה היה יכול לעלות תוך חמש דקות אם הוא היה בכל רגע נתון חד ערכי לגבי כל נהג.

<יהודה בן-ארי: זאת הבעיה.

עדי קול: נכון, זאת הבעיה.

<יהודה בן-ארי: עכשיו בוא נבין בשלושה משפטים למה הוא לא כזה.

<יהודה בן-ארי: יש לנו את נושא ההמצאה של הפסילה, יש לנו את נושא ההפקדה ויש לנו את הנושא של ההליכים המשפטיים.

<יהודה בן-ארי: לגבי נושא ההמצאה, למעשה ברוח הדיון שהייתה פה עד עכשיו וקראתי את הפרוטוקול של הדיון הקודם - - -

עדי קול: אני רק רוצה להגיד לך, לא היית בדיון הקודם.

<יהודה בן-ארי: קראתי את הפרוטוקול.

עדי קול: את כל האפשרויות של לעשות טבלת אקסל, התהליכים, אני כבר ראיתי כל מיני רעיונות.

<יהודה בן-ארי: שנייה, עזבי, זה לא רלוונטי בכלל.

<יהודה בן-ארי: אני מצטער להגיד את זה בצורה קטגורית.

<יהודה בן-ארי: נושא ההמצאה זה בעיית מדינה והיא דורשת פתרון מערכתי של הממשלה.

<יהודה בן-ארי: נעשתה על זה עבודה לפני כמה שנים במשרד המשפטים, אפרופו כל ההיבט של הוצאה לפועל.

<יהודה בן-ארי: נושא ההמצאה, שכשמדינת ישראל רוצה להודיע משהו לאזרח זה הופך להיות חוכא ואטלולא, זה דבר שחייב להיפסק.

<יהודה בן-ארי: בהקשר הזה זה חייב אדם אחת ההצעות שעלתה, וזה לא משנה שזה לא קשור ישירות לחוק, אבל זה סייד אפקט שחייב להיפתר אחת ולתמיד, וזה לדוגמה שלכל אדם תהיה חובה לקבלת ציון כתובת רשמית פורמלית שתשמש למתן הודעות.

<יהודה בן-ארי: לדוגמה כל ההודעות החיוביות של החזרי מס, בנקים, ביטוח לאומי, כולם מוצאים את הדרך לקבל את הכול, אבל כשצריך לעשות את זה הפוך, אז כמובן שזה לא קיים.

<יהודה בן-ארי: זה לגבי נושא ההמצאה.

<יהודה בן-ארי: צריך לטפל בזה, אי אפשר להתחמק על ידי שימוש בכל מיני ממשקים.

<יהודה בן-ארי: זו בעיה וצריך לטפל בה.

<יהודה בן-ארי: אמר בית המשפט העליון, מפי השופט חנן מלצר, בשנה שעברה, במספר פסקי דין, שהעברתי אותם לכל הנוכחים, שמשרד התחבורה לא יכול פשוט לשלוח הודעות על פסילה, אני משתמש בביטוי 'שלח לחמך', בלי לוודא עד הסוף מה קורה עם הדבר הזה.

<יהודה בן-ארי: מדובר פה על חיי אדם, זה קצת אבסטרקטי לחלקנו, מדובר פה לא רק על פסילות רישיון של תעבורה, דרך אגב, מדובר גם על עשרות אנשים שמסיבות רפואיות נפסל רישיונם, עיוורים עם תעודת עיוור שנפסל רישיונם והם ממשיכים לנהוג.

<יהודה בן-ארי: אין לאף אחד מסביבתם דרך לדעת שהם ממשיכים לנהוג.

<יהודה בן-ארי: הדבר השני זה הנושא של ההפקדה, הפקדת הרישיון.

<יהודה בן-ארי: הנושא של הפקדת הרישיון מכניס את המערכת למערבולת מטורפת שהגיע הזמן לחשוב עליה עוד פעם.

<יהודה בן-ארי: רוצים לאסוף את רישיונות הפלסטיק שהחוק נחקק בהתחלת שנות ה-80 כשלא היו מחשבים וכן הלאה?

<יהודה בן-ארי: תמשיכו לאסוף אותם, תנתקו את התחלת הפסיקה, את ההפקדה, את התצהיר, את פסילה על פסילה, רק תספרו את ההליכים המשפטיים סביב 'הפקיד/לא הפקיד, מתי התחיל, מתי זה', חסכתם פה את כל התקציב של הדבר הזה.

<יהודה בן-ארי: הנושא האחרון זה ההליכים המשפטיים.

<יהודה בן-ארי: בזמן אמת חד ערכי.

<יהודה בן-ארי: חייב לבוא לידי ביטוי שינוי שהשופט בבית המשפט לתעבורה, בנוסף לכל המלל שהוא כותב, יהיה לו מסך, ובנוסף למה שהוא כותב בכל המלל שלו הוא יכניס 1, 2, 3, 4 לפי איקס שדות והדבר הזה בשנייה עולה למערכת.

<יהודה בן-ארי: אני רוצה להסביר, הלשכה המרכזית לסטטיסטיקה - - -

עדי קול: את נציגת בתי המשפט?

עדי קול: אל תדאגי, הוא מדבר פה על אוטופיה, ואנחנו היינו שמחים שהשופטים היו עושים את זה, אבל זה לא יקרה.

<יהודה בן-ארי: אם יכינו להם את הממשק הם יעשו מצוין.

<יהודה בן-ארי: אני רוצה להביא דוגמה, הלשכה המרכזית לסטטיסטיקה, אני בטוח שכולם פה בחדר הזה מכירים את הניתוחים שלהם, יש להם לוח שמנתח את השיוך בין התאונות לבין פרק הזמן שבו אדם יש לו רישיון, בכללי ולפי עבירות ולפי תוצאות חמורות של הזה.

<יהודה בן-ארי: יש שם קטגוריה, שאני בטוח שכולם מכירים אותה, ללא רישיון, יש שם מספרים משתנים משנה לשנה בעשרות עד מאות.

<יהודה בן-ארי: אני שואל שאלה כזאת, אם אנחנו רוצים להיות יצירתיים ואנחנו חייבים להתייחס כמדינה לשלושת הדברים האלה, לבעיית ההמצאה, ההפקדה וההליכים, למה לא לעשות את הדבר הבא?

<יהודה בן-ארי: קודם כל לפתוח את מה שנקרא הפוזיטיב, המאגר של בעלי הרישיון.

<יהודה בן-ארי: לא פסולי הרישיון.

<יהודה בן-ארי: למה אני אומר את זה?

עדי קול: אני חושבת שזה מטעה.

<יהודה בן-ארי: את יכולה לשאול.

<יהודה בן-ארי: אור וירוק ועוד כל מיני גופים עשו מחקרים ויש סטטיסטיקות, יש איקס אחוז של אנשים שנוהגים, נתחיל מזה, בלי רישיון בכלל.

<יהודה בן-ארי: לא שנפסל רישיונם, זה דבר ראשון, קודם כל נבדוק שיש לבן אדם רישיון.

<יהודה בן-ארי: דבר שני, שאפשר לעשות, זה אם נבוא ונגיד בחלק מהעבירות שנקטלג אותן, במקום לפסול את הרישיון, בוא נבטל את הרישיון, זאת אומרת שבן אדם - - -

עדי קול: אני חייבת לעצור אותך.

עדי קול: הדיון הזה, אני מסכימה איתו, אנחנו דיברנו על בעיית התהליך בדיון הקודם, אבל אנחנו לא נפתור אותו כאן ואני רוצה להתמקד בנושא המאגר.

עדי קול: עמדתך לגבי - - -

<יהודה בן-ארי: אני מדבר על המאגר.

עדי קול: לא, אתה מנסה לפתור את כל התהליך הזה, כרגע לא נתקן אותו.

עדי קול: מה דעתך, שוב, אני לא מדברת על זה כחלופה, לגבי הפתרון, פתרון הביניים הזה שהוצע?

<יהודה בן-ארי: אני חושב שפתרון הביניים, שעדיין הוא לא נהיר לי, כשהוא מופנה לאוכלוסייה מסוימת, אני חושב שהוא יותר טוב מכלום, אבל הוא לא המטרה.

<יהודה בן-ארי: המטרה היא לעצור את נהיגת פסולי הרישיון.

עדי קול: ואתה חושב שמאגר שכתוב בחוק היה פותר את זה?

<יהודה בן-ארי: בוודאי.

<יהודה בן-ארי: אני אסביר איך.

עדי קול: לא, אני באמת רוצה לדעת.

<יהודה בן-ארי: כן, כן, חד משמעית.

עדי קול: אבל בואו לא נהיה נאיביים ונחשוב שאותה בחורה מדהימה שדיברתי איתה הייתה בודקת את רישיונו של הבחור שיוצא עם הבת שלה.

<יהודה בן-ארי: אני אסביר, היום יותר מאשר כשהחוק חוקק.

<יהודה בן-ארי: היום כל אחד עם הסמרטפון היה יכול לגשת לדבר הזה.

עדי קול: אבל הוא לא היה עושה את זה.

<יהודה בן-ארי: הוא היה עושה את זה, כי זה היה מלווה בבאז תקשורתי, כמו חגורות הבטיחות, הוא היה עושה את זה.

<יהודה בן-ארי: כשאנשים יבינו שזה חיי אדם הם יעשו את זה, עם מי נוסעים הילדים שלך, מי נוהג בשכונה שלך, הוא היה עושה את זה.

עדי קול: כאן אני לא מסכימה איתך.

עדי קול: יפעת, בבקשה.

<יפעת רווה: אני חושבת שזה צריך לעבור טיפול ביחד.

<יפעת רווה: הנושא של פסילה, יש הרבה דרכים.

<יפעת רווה: יש לנו הצעה שבעזרת ה' עומדת להתפרסם בכחול, שחלק ממנה זה הנושא של החמרת ענישה על מי שנוהג בפסילה.

<יפעת רווה: זה לא פותר את עניין ה - - - אבל זה קובע מאסר חובה לפסילה.

<יפעת רווה: היום אנשים נוהגים בפסילה, אי אפשר לדעת מה היה אילו, זאת אומרת האם אנשים באמת היו בודקים את המאגר או לא, אבל לפחות לדעת שמי שנוהג בפסילה, הענישה תהיה כמו שצריך.

<קריאה: אני חושב שגם אין ביטוח כשיש פסילה.

<יהודה בן-ארי: צריך להסתכל על זה בצורה אחרת.

<יהודה בן-ארי: לא אם מישהו היה בודק או לא בודק.

<יהודה בן-ארי: היום יש במדינת ישראל לפי דוח מבקר המדינה, מספר עצום, שאף אחד לא יודע בדיוק לאמוד אותו, הוא ציין שם 180,000 פסולי רישיון שממשיכים לנהוג, לפי מה שהוא עשה.

<יהודה בן-ארי: בקיצור, היום מדינת ישראל, בוא נכיר בעובדה, אין לה דרך להגן עלינו האזרחים בפני הדבר הזה.

<יהודה בן-ארי: יש שניים ורבע שוטרים שעושים משמרות יום ולילה, אין להם דרך לעצור את זה.

<יהודה בן-ארי: בואו נשים את העובדות על השולחן.

<יהודה בן-ארי: עכשיו השאלה היא, האם לאזרחי מדינת ישראל יש זכות חוקתית להגנה עצמית?

<יהודה בן-ארי: ככה אני קורא לזה.

<יהודה בן-ארי: זה הכול, זה נורא פשוט.

עדי קול: שוב, אנחנו איתך, גם בדברים, אני פשוט אומרת שאנחנו כרגע בשלב יותר מתקדם.

<חוה ראובני: רק משפט אחד.

<חוה ראובני: אני אישית, דעתי, אני תומכת בזה, בפומביות של מאגר הנהגים בעלי רישיון הנהיגה, בתנאי שאפשר לשים מידע אמין.

<חוה ראובני: בסופו של דבר זה שחור או לבן.

<חוה ראובני: אותה בעיה של להגדיר את הפסולים הופכת לבעיה להגדיר את המותרים לנהוג.

<חוה ראובני: כי אם מישהו בפסילה ויש לי בעיה עם רשימת הבעיות שמנית, שבעיניי הן יותר הבעיות הטכניות, פחות המהותיות, לי יש בעיות מהותיות אחרות עם מאגר הפסולים, אבל כיוון שאנחנו לא בדיון הזה אז אין צורך להיכנס אליהן, אם הייתי יודעת מי פסול, אני יכולה לשים את הצד השחור ואני יכולה לשים את הצד הלבן, אבל צריך לדעת מי נמצא באיזה צד.

<חוה ראובני: אם אני לא יודעת מי בשחור ממילא אני לא יודעת מי בלבן.

<חוה ראובני: הרעיון כשלעצמו, של פומביות של מאגר נהגים, חייב להגיע למצב שהוא יכול לדעת בוודאות מי פה ומי שם, אני הייתי תומכת בו.

<חוה ראובני: אבל זה כמובן לא בידיי, זה רפרנט פרטיות, הוא לא נמצא פה, במשרד המשפטים.

עדי קול: הם ייצגו אותו כראוי.

עדי קול: שוב, אני חייבת להגיד לכם.

עדי קול: בדרך כלל אין לי הפסקות דיבור, אני פשוט תוהה איך להתמודד עם הסוגיה הזאת.

עדי קול: החוק צריך להיות מקוים, זה דבר ראשון שאמרתי לכם, דיברתי על זה לאורך כל הדיון הקודם.

עדי קול: אני חושבת שהעובדה שמדינת ישראל העבירה חוק שכל המשרדים שלה חושבים שהוא לא משהו שאפשר ליישם אותו, גם אם היה איזה שהוא טריק אופוזיציה-קואליציה כזה או אחר, לא מעניין, בסופו של דבר, לא את המחוקק הנוכחי, לא את המחוקק הקודם ובטח שלא את המחוקק הבא, ובטח שלא את הציבור, ועדיין אני רוצה למצוא דרך להתמודד עם הבעיה.

עדי קול: אני חוזרת רגע, לפני שאני עוברת הלאה למסקנות, אם אפשר להגיש מסקנות כאלה, כי אני גם לא מקבלת את התשובה - - - אני יודעת שזה לא באחריותכם, ועדיין התשובה של הממשק זו תשובה שאני לא מקבלת.

עדי קול: אני חוזרת אליכם, האחראים על פי החוק למאגר כזה, אתם לא מצאתם פתרון, אתם על פי החוק מחויבים ליצור את המאגר הזה והשאלה איזה דיאלוג נעשה ביניכם , בין משרד התחבורה למשרד לביטחון פנים, כדי לראות איך מייצרים משהו יותר נכון מהטפסים שבעיניי, שוב, יש גם משמעות לאיך טופס נראה וכמה הוא נגיש מבחינת קריאה שלו וכמה זמן לוקח למצוא את שיטת הניקוד בסוף התדפיס.

עדי קול: מה עמדתך כרגע?

<יואל הדר: דבר ראשון, להפיק לקחים זה לא רק המדינה, גם המחוקק יכול להפיק לקחים אם יש בעיה בחוק שנוצר, כפי שאני אמרתי בחטא , לא רצית לצטט אותי בנושא.

עדי קול: אני מסכימה, אתה צודק.

<יואל הדר: אני חושב שפה הייתה בעיה ואנחנו צריכים למצוא פתרון.

<יואל הדר: עובדה שזה לא ירד מהשולחן, אלא זה עדיין נמצא על השולחן.

<יואל הדר: הבעיה נשארה ולכן צריך למצוא את הפתרון היותר נכון.

<יואל הדר: לא אמרתי פתרון נכון, אלא היותר נכון.

<יואל הדר: להבדיל, מה שגברתי אומרת פה, אם יש איזה שהוא טופס של משרד התחבורה שהפקידה של משרד התחבורה מסוגלת לקרוא את הטופס הזה, אני לא רואה כל מניעה שקב"ט של איזה שהוא גוף גם יוכל - - - אפשר ללמד אותו לקרוא את הטופס הזה.

<יואל הדר: הרי המטרה היא שהוא יוכל להיזהר, ייזהר הקב"ט כשהוא מעסיק מישהו ואם הוא העסיק מישהו למרות מה שנאמר בטופס, אז אחרי זה יכולים לבוא אליו בטענות ולהגיד 'איך העסקת אותו?

<יואל הדר: ראית שיש לך את הרשימה הזאת'

עדי קול: כן, אבל המאגר פה מדבר על משהו שיהיה פתוח לציבור.

עדי קול: האם אתם רוצים שאנחנו נשנה את החוק ונאפשר לכל בן אדם לבקש תדפיס כזה על כל בן אדם אחר?

<יואל הדר: לא, אני מסביר שלא.

עדי קול: רציתי שתשמעי.

עדי קול: זו הייתה פרובוקציה, שתשתתפי, כי המאגר דיבר על חשוף לציבור ואם חשוף לציבור זה אומר שאני יכולה גם לבקש על כל אחד - - -

<יואל הדר: הכיוון בא, זה לא שאני חושב שהשכן שלי הוא נהג מסוכן, אלא אני חושש מנהגים מקצועיים שהם מסוכנים.

<יואל הדר: זאת הייתה לפחות העילה לחוק הזה.

עדי קול: לא, אומרים לך שגם את החוק - - -

<יהודה בן-ארי: לא, זו לא הייתה העילה, זה לא יעזור, הוא לא בא בחטא וזה חוק של האופוזיציה וזה מפריע לעורך דין הדר מהתחלה.

עדי קול: זה לא נכון.

עדי קול: חוק של האופוזיציה אומר שזה בניגוד לעמדת הממשלה - - -

<יהודה בן-ארי: כן, חוק של האופוזיציה שבא בחטא.

<יהודה בן-ארי: זהו.

<יואל הדר: אני לא יודע מה זה חוק של האופוזיציה, אני יודע שזה חוק של הכנסת.

<יואל הדר: חוק של האופוזיציה, זה היוזמה, זה חוק של הכנסת.

<יואל הדר: אני עדיין אומר שזה חוק של הכנסת.

<יואל הדר: היינו אמורים לכבד אותה, בהחלט המטרה שלנו, בוודאי של המשרד לביטחון פנים, ודאי של משטרת ישראל, לכבד חוקים.

עדי קול: יש לך דרך אחרת לפתור את בעיית הנהיגה של נהגים פסולי רישיון?

<יואל הדר: אין לי דרך אחת.

עדי קול: השאלה היא, יש קודם כל החמרה - - -

<יואל הדר: אם את שואלת באופן כללי, אם היו מקצים עוד 1,000 שוטרים למלחמה בתאונות דרכים והיו עומדים ועוצרים כל נהג שני, אז יכול להיות שזה היה פותר את הבעיה של פסולי רישיון.

<יואל הדר: זה באמת היה פתרון, אבל לא פתרון חוקתי אלא פתרון תקציבי, היו מגבירים את האכיפה בכבישים.

<יואל הדר: דרך אגב, אני מקווה שאולי עם א-3, עם המצלמות, אולי זה גם יסייע למנוע - - -

עדי קול: אפשר מעצרים מנהליים לכל אחד מה...

<יואל הדר: לכל רכב, את אומרת.

<יואל הדר: דרך אגב, יש מעצרים מעין מנהליים, יש דבר כזה, על נושא של שכרות, מחרימים את הרכב.

<יואל הדר: יש מעצר מנהלי, אז דווקא הרעיון הזה - - -

עדי קול: לא השתמשתם בו.

<יואל הדר: לא, מאמצים אותו.

<יואל הדר: זה לא מזמן.

<יואל הדר: זה מעצר מנהלי של הרכב.

עדי קול: אני צחקתי בעניין המעצרים המנהליים.

עדי קול: אני רוצה לציין לפרוטוקול שצחקתי לעניין המעצרים המנהליים, זו בדיחה לגבי מעצרים מנהליים נוספים שיואל הדר עושה.

<יואל הדר: אבל עובדה שהמעצר המנהלי הזה, אנחנו בהחלט עושים.

<יואל הדר: דווקא אימצנו אותו לגבי שכרות, לגבי חציה של קו, בהרבה מאוד דברים.

<יואל הדר: דווקא אימצנו את המעצר המנהלי לגבי רכב, אני חושב שזה בהחלט יסייע למלחמה בתאונות הדרכים.

<יואל הדר: לגבי הפתרון שמוצע פה, אני חושב שבהחלט הטופס הזה של משרד התחבורה יכול להיות מענה לקב"טים, יכול להיות בשלב הראשון לפחות לקב"טים, נראה איך זה עובד, נתחיל בדבר הזה, יכול להיות שבשלב הבא אפשר לפתח את העניין הזה.

<יואל הדר: אני חושב שכן כדאי לאמץ את זה.

<יואל הדר: עד היום לא קורה כלום, זה דרך שבהשראת הוועדה הזאת כן קידמנו, אז אני חושב שכדאי לרוץ הלאה ולא לעצור את המצב עד עכשיו.

<יואל הדר: כי אנחנו אומרים שש שנים לא עושים שום דבר, כולנו מסבירים למה אי אפשר לקיים את זה, אז בואו נרוץ על משהו שאני חושב שביחד כן נוכל לקדם את זה ולא נהיה מפרי חוק ונבטל משהו שאי אפשר כנראה לדעתנו לקיים, ניסינו, ונקיים משהו שכן אפשר יהיה לקיים אותו.

<יואל הדר: אני חושב שזה בהחלט יהיה הישג של הוועדה הזו.

עדי קול: אני רק חייבת להגיד שוב לפרוטוקול, הוועדה הזאת לא מחפשת הישגים, היא מחפשת תוצאות.

<יואל הדר: ברור שלא.

<יואל הדר: אני מדבר על תוצאות ולא הישגים.

<יניב יעקב: אני מאור ירוק.

<יניב יעקב: ככה, דבר ראשון אני חושב שההצעה שעלתה היא הצעה טובה, אבל לקרוא לה פתרון זה טעות.

<יניב יעקב: זה לא צריך להיות פתרון, זה לא צריך להיות חלופה, זה משהו נוסף שצריך לעשות אותו, צריך לדאוג שהמידע הזה יהיה זמין לקציני הבטיחות, בלי קשר לקיום החוק, כי את החוק צריך לקיים.

<יניב יעקב: אם יש בעיה עם החוק אז יש שתי אופציות.

<יניב יעקב: ירצו, יבטלו אותו.

<יניב יעקב: אני יכול להגיד שאנחנו נתנגד לזה ונעשה מה שאפשר, אבל שש שנים אומרים שיש בעיה, שיבואו ויבטלו.

<יניב יעקב: כנראה שלא הצליחו עד עכשיו מסיבות מסוימות, כי ניסו, היו תזכירים.

<יפעת רווה: לא, אנחנו עצרנו את זה.

<יפעת רווה: אנחנו לא הסכמנו.

<יפעת רווה: הוא יבוטל רק עם תחליף.

<יואל הדר: נכון מאוד.

<יואל הדר: מי שעצר את הביטול את החוק עד היום, ברגע שהיה תזכיר של משרד התחבורה לביטול זה משרד המשפטים.

<יניב יעקב: בסדר גמור, אני אומר את זה לחיוב.

<יפעת רווה: לא בגלל שרצינו לשמר אותו שנים, אלא בגלל שרצו ללוות את הביטול בתחליף.

<קריאה: וזה לא משרד התחבורה - - -

<יניב יעקב: לא משנה, ממשלת ישראל.

<קריאה: גם לא משרד המשפטים.

<קריאה: הרצון היה שמשרד התחבורה, זה לא אחריות שלו, זו אחריות שלנו, אנחנו רצינו לבטל כי לא הצלחנו לקיים.

<קריאה: משרד התחבורה, בגלל שזה החוק שלו, הוא סייע לנו בנושא הזה ולא צריך להטיל עליהם את - - -

<יניב יעקב: מעבר לזה, לעניין הביטול.

<יניב יעקב: אנחנו יודעים שאת החוק צריך לקיים.

<יניב יעקב: אם אומרים שיש בעיות שלא הצליחו לפתור, הוועדה, כמו שהיא קבעה לו"ז של חודש לפגישה הנוספת ולמעקב, שיבואו הגופים הרלוונטיים, יגידו 'אנחנו צריכים כרגע חצי שנה', אנחנו צריכים תקציב איקס, ולצורך העניין לשלב את זה במערכת של הכספומטים, הרישיומטים שעושים עכשיו, או למצוא תהליך אחר, ושיגדירו מה התקציב ומה הזמן שצריך, כדי שכן יוכלו לעמוד בזה.

<יניב יעקב: כי לא אפשרי, לרוב זה עניין של זמן וכסף.

<יואל הדר: לעמוד במה?

<יניב יעקב: בלייצר את המאגר.

עדי קול: את המאגר של החוק?

<יניב יעקב: נכון.

עדי קול: אז כרגע, תן ליפעת לענות, זה לא עניין של זמן וכסף, אחרת כבר זה היה נעשה.

<יניב יעקב: אומרים שכן.

עדי קול: לא.

<חוה ראובני: עורך דין בן ארי מנה יפה מאוד את הקשיים, שהם קשיים מהותיים, אבל אי אפשר לשכוח את הכסף.

עדי קול: בבקשה, חוה.

עדי קול: כולנו היינו בדיון הקודם וכמו שיעידו עורכי הדין הרלוונטיים, לא הפסקתי להטריד אותם במהלך החודש הזה ואני חושבת שאני יכולה להגיד היום שזה לא עניין של זמן כסף, יש פה בעיה מהותית שלא הצליחו לפתור.

עדי קול: נכון שגם לא רצו, אני חייבת להגיד, בשלבים מסוימים.

עדי קול: היום יש רצון מאוד גדול לקיים את החוק ולא מצליחים למצוא את הפתרון ואני מסכימה איתך שהפתרון הוא או באמת לבטל את החוק או להגיד 'עכשיו אנחנו עושים את זה'.

עדי קול: משרד המשפטים, אנחנו מנסים ליצור, שוב, לא פתרון, אני מסכימה, איזה שהיא הצעה שתיתן מענה חלקי לחלק מהבעיות.

עדי קול: את הבעיות שמנינו, בעיות התהליך הן רבות, בעיית האכיפה גדולה פי כמה, אנחנו מנסים למצוא איזה שהם פתרונות זמניים שיוכלו לתת מענה חלקי לפחות לקציני הבטיחות.

עדי קול: אני פשוט לא מסכימה, למרות שבאמת הייתי רוצה, לקפוץ ולהאשים פה את המשרדים בחוסר רצון לקיים.

עדי קול: אני חושבת שיש פה בעיה מהותית שאין לה כרגע - - - באמת אין שחור ולבן.

עדי קול: כולנו אמרנו, אין שחור ולבן ולא יכולים להגיד על אף אחד 'היום אתה פסול' או 'היום יש לך רישיון', ולכן מאגר כזה יכול להיות מטעה וזו בעיה.

עדי קול: השאלה מה כן יכול להיות ואני אשמח לשמוע.

עדי קול: משרד המשפטים, אני שאלתי את השאלה לפרוטוקול, האם הפתרון הזה יגרום למשרד המשפטים להגיד 'טוב, אנחנו מבטלים את החוק, כי זה מספיק בעינינו', או להגיד 'אנחנו ממשיכים למצוא תהליך כי חוקים צריך לקיים'.

<יפעת רווה: אני רוצה לשים את הדברים על השולחן וגם להיות הגונים כלפי המשרד לביטחון פנים, שפנו אלינו כבר לפני מספר שנים וביקשו לבטל ואנחנו אלה שעד עכשיו לא הסכמנו, אנחנו אמרנו שחוק צריך לקיים ועשינו חקיקה וישבו על זה ו - - -

בועז טופורובסקי: לא צריך להתנצל, זה טוב.

בועז טופורובסקי: אני אומר את זה לחיוב.

<יפעת רווה: אני רוצה להגיד את הדברים בצורה גלויה וכנראה שיש גבול גם לדבר הזה.

<יפעת רווה: ישבנו באמת באין ספור ישיבות, כבר עברנו שלושה משנים ליועץ המשפטי לממשלה שהבאנו את הדברים האלה בפניהם, ניסינו כל מיני חלופות, במשרד לביטחון פנים ובמשרד התחבורה והעובדה היא שזה לא הלך.

<יפעת רווה: עד עכשיו זה לא הלך, לא מצאנו את הדרך ולא הצלחנו כממשלה.

<יפעת רווה: נכון שכל הזמן נאמר פה שזה המשרד לביטחון פנים, כממשלה העובדה היא שלא הצלחנו לקיים את זה וזו אחריות של כולנו.

<יפעת רווה: לכן נראה לנו בשלב הזה שלהמשיך ולהגיד 'טוב, חוק צריך לקיים' ואני יכולה לצעוק את הסיסמאות האלה עד מחר, זה לא פתרון.

<יפעת רווה: כן ניסינו לחפש פתרונות חלופיים.

<יפעת רווה: חלופיים לא לדבר הזה והפתרונות החלופיים האלה, שוב, צריך להגיד בהגינות, זה לא פותר את הבעיה שבמקור ובזמנו גם נפגשנו והיו לנו הרבה שיחות - - - זה לא פותר בדיוק את הבעיה שזה בא לפתור.

<יפעת רווה: את הבעיה אנחנו מנסים בדרכים אחרות, בהחמרת ענישה ואת הנושא של פסילת דברים אחרים, כן להביא איזה שהוא פתרון במובן הכללי של מניעת תאונות דרכים.

<יפעת רווה: הרבה שנים אנחנו כבר שומעים מקציני הבטיחות את הצורך הזה, אנשים רוצים לקבל לעבודה את אלה שעושים הכי פחות עבירות, לא תמיד יש חפיפה בין זה לבין פסול רישיון.

<יפעת רווה: פסול רישיון, זה יכול להיות מישהו שנפסל לשבועיים ועכשיו יש לו רישיון אבל זה אדם עם 80 עבירות קודמות.

<יפעת רווה: לכן את הבעיה הזאת זה לא פותר.

<יפעת רווה: זה יכול להיות הפוך, יכול להיות שמישהו במקרה עשה תאונה בהיסח הדעת והוא דווקא נהג שהוא לא מסוכן.

<יפעת רווה: לכן אני לפחות מאמינה שאם תהיה אפשרות לאנשים שמעסיקים נהגי הסעות של ילדים, לאנשים שמעסיקים נהגים מקצועיים, לעיין, לדעת, הדבר הזה כן אסתטי, לא אסתטי, אבל לפחות לדעת האם מדובר בנהג מסוכן, וכשאני קוראת את זה, לקח לי אמנם רבע שעה, אבל אני כבר יכולה לפענח את הדבר הזה, לראות שמדובר באדם נגיד עם 36 נקודות ואני רוצה, מתוך אלה שיש לי, לקחת את הנהגים הכי טובים, זה נותן לי את האפשרות הזאת.

<יפעת רווה: אם אנחנו מונעים בזה חלק מהתאונות או חלק מהנהגים המסוכנים עשינו משהו.

<יפעת רווה: אני כבר למודת ניסיון עם הנושא הזה של ממשקים ועוד ממשקים ועוד מחשבים, זה נותן איזה שהוא פתרון לבעיה.

<יפעת רווה: לא פתרון מלא, זה יותר טוב מכלום, זה הרבה יותר טוב מכלום, ולכן בשלב הזה, אם אנחנו מגיעים לפתרון הזה אז מבחינתנו אנחנו לא נעמוד יותר על העניין של 'חוקים צריך לקיים' ונבטל את החוק כדי שלא יהיה מצב גם של הפרת חוק.

<יפעת רווה: לא, סליחה, חוקים צריך לקיים, אנחנו נשנה את החוק - - -

עדי קול: עכשיו תראי את הכותרת של מחר, 'משרד המשפטים: לא צריך לקיים - - -

<קריאה: '

<קריאה: חוק שאי אפשר לקיים צריך לבטל'.

<שמעון סודאי: רציתי להבהיר, בנוגע לנקודות, לטופס הרזה, השמן, יש עם זה גם בעיה.

<שמעון סודאי: אם אני אקבל רק נקודות אז מה שאני יכול להסיק מזה, שיכול להיות שאותו נהג נסע בלי כיסוי על המשאית ואז חול או חצץ נשפך, או שהוא נסע עם עומס יותר.

<שמעון סודאי: מבחינתי זו לא עבירה מסוכנת.

<שמעון סודאי: אני חוזר אחורה - - -

<יפעת רווה: לא, לא, סליחה, עם יש דברים שהם לא מסוכנים, הניקוד הוא פונקציה של עבירות מסוכנות.

<יפעת רווה: מה שאתה מבקש זה מרשם פלילי - - -

<שמעון סודאי: לא, לא רציתי.

<שמעון סודאי: אני מדבר על עבירות - - -

עדי קול: אני איתךָ, אני גם חשבתי על זה.

<שמעון סודאי: עוד משהו אחד.

<שמעון סודאי: אנחנו חוזרים עכשיו מדיון אחר, נושא של רישיונות זרים, אז נמצאים בארץ אזרחים גם ממדינות זרות עם רישיון זר ולפעמים קורים מצבים שמי שפסול לו רישיון הנהיגה האמיתי בישראל משתמש ברישיון הזר.

עדי קול: ראיתי את הדיון, אבל השאלה שלי אליכם, כשאנחנו נשנה את החוק, במידה שנאפשר לקציני הבטיחות, או, שוב, אני רוצה לדעת גם מה ההגדרה הנכונה שכוללת גם את כל מי שמעסיק נהגי ילדים וכאלה, האם לכולם קוראים קציני בטיחות או שלא?

<חוה ראובני: לא, קצין הבטיחות הוא לא המעסיק, אבל מי שמחזיק, יש לו מפעל ויש לו צי רכב, הוא מחויב להעסיק קצין בטיחות.

<חוה ראובני: הוא זה ש - - -

עדי קול: גם מי שיש לו הסעות ילדים?

<חוה ראובני: אבל חייבת הסעת ילדים חייבת לעבוד במסגרת של חברה.

עדי קול: אז השאלה שלי כזאת, נגיד קצין בטיחות, שאנחנו נאפשר לו לבקש את התדפיס, הנהג עצמו יוכל להביא את התדפיס הזה?

<חוה ראובני: אנחנו מציעים את התדפיס הזה, אבל אני מבינה שמשרד המשפטים - - -

עדי קול: שהוא יוכל לבקש.

עדי קול: הוא לא יוכל לבקש את זה?

<יפעת רווה: לא.

<שמעון סודאי: אני מבין שצנעת הפרט גוברת על ה - - -

<יפעת רווה: לא צנעת הפרט, אלא החוק למרשם פלילי.

<יפעת רווה: אנחנו לא באים מהכיוון של פרטיות, אלא מהכיוון של החוק למרשם פלילי.

עדי קול: שאפשר לשנות אותו?

<גבי פיסמן: אני רוצה להסביר מה השיקולים שעומדים.

<גבי פיסמן: לגבי ההצעה למסור את התדפיס השמן, שכולל את פירוט כל רשימת העבירות לרבות מועדי ביצוען, למעשה התדפיס הזה הוא שיקוף של ההיסטוריה הפלילית התעבורתית של אדם.

<גבי פיסמן: בעצם יש לי שיקוף של המרשם הפלילי התעבורתי של אדם.

<יפעת רווה: לא 100% ממנו, זה של העבירות המנוקדות.

<גבי פיסמן: של העבירות המנוקדות.

<גבי פיסמן: עדיין כל עבירה שהיא סו קולד שווה ניקוד, היא תופיע כאן.

<גבי פיסמן: במובן הזה בעיניי זה לא רק עוקף במובן הטכני את הוראות חוק המרשם הפלילי, זה עוקף במובן המהותי, כיוון שהזכות שחוק המרשם הפלילי מבקש להגן עליה היא הזכות לרהביליטציה.

<שרית פליפסון: מה לגבי תעודת יושר?

<גבי פיסמן: תעודת יושר לא מפרטת - - -

<שרית פליפסון: תעודת יושר הרי בדיוק משקפת את עברו של אדם.

<שרית פליפסון: גופים ציבוריים מבקשים את זה, דורשים את זה, מקבלים את זה וזה גם - - -

<גבי פיסמן: אני שמחה שנגעת בנקודה הזאת, כיוון שיש סעיף עבירה ספציפי בחוק המרשם הפלילי, שנוגע ל - - -

<שרית פליפסון: אני אומרת שיהיה סעיף כזה.

עדי קול: היא אומרת שמי מבקש את זה זו בעצם עבירה.

<גבי פיסמן: סעיף עונשין, מי שמבקש את תדפיס המרשם הפלילי באופן כללי ובוודאי לצרכי העסקה, מדובר בעבירה שלה הוא שנתיים מאסר.

<גבי פיסמן: זה הוסדר בחקיקה ב - - -

<שרית פליפסון: לא, אני מדברת על תעודה - - - עוד פעם, שיהיה משהו שהוא דומה.

<שרית פליפסון: משהו שהוא מתאים.

<גבי פיסמן: ככל שאת מדברת על איזה שהוא מסמך שלא יכלול את פירוט העבירות, למיטב הבנתי לא מדובר בעקיפה של הוראות חוק המרשם הפלילי, במובן הזה שעדיין אין כאן שיקוף של ההיסטוריה הפלילית התעבורתית של אדם ותהיה אפשרות מסוימת גם להגנה על רהביליטציה - - -

עדי קול: לא, למשל סתם אני אומרת, אם יש לו 36 נקודות, אז יכול להיות שיש לו המון המון עבירות קטנות.

<יפעת רווה: אנחנו נורא צמצמנו את הניקוד.

עדי קול: אבל הוא יראה, לא יודעת, שמישהו עשה שמונה עבירות של 4.

<יפעת רווה: זה אומר שזה הרבה.

<יפעת רווה: צמצמנו את העבירות שמחייבות ניקוד, מתוך 500 עבירות תעבורה, נדמה לי רק על כמה עשרות יש ניקוד.

עדי קול: חוה, מה את בודקת?

<חוה ראובני: להגיד מה יש בשתי נקודות.

<קריאה: אי הדלקת אורות בחורף.

<קריאה: זו דוגמה, לא מדליק אורות בחורף.

<יפעת רווה: אפשר להתווכח על משהו כזה או אחר, אבל בגדול לרוב העבירות אין ניקוד.

<גבי פיסמן: קודם כל, גם הפתרון הזה הוא לא אידיאלי מנקודת ההשקפה שלי, עדיין יש בו איזה שהיא פגיעה באדם ופתרון אופטימלי היה שמשרד התחבורה יהיה זה שידרג את מסוכנותם של הנהגים ויעביר אותו לקציני הבטיחות.

<גבי פיסמן: אני מבינה שגם הדבר הזה, ניסינו אותו, בדקנו אותו, כנראה גם לא ישים.

<גבי פיסמן: לכן גם אנחנו הבנו שכנראה צריך להתפשר.

<גבי פיסמן: ככל שמדברים על השורה התחתונה של מספר הנקודות, ומספר הנקודות כן אמור לשקף בתפיסה שלנו את מסוכנותו, אולי לא קורלציה של אחד לאחד, אבל בגדול, בשיעור הכללי, הוא כן משקף את המסוכנות של הנהג, לכן נראה שהעברת השורה התחתונה הזו לקציני הבטיחות היא כן משהו שיכול לעמוד בקנה אחד עם הוראות חוק המרשם הפלילי.

<גבי פיסמן: לעומת הפירוט של כל סוגי העבירות, שהוא בפירוש שיקוף של ההיסטוריה הפלילית של אדם והוא לגמרי חותר תחת העקרונות של חוק המרשם הפלילי.

עדי קול: שוב, זו שאלה של תם, למרות שאני יודעת את התשובה, להפריד בין עבירות תעבורה לעבירות פליליות אחרות?

<גבי פיסמן: זה ממילא נעשה.

עדי קול: מבחינת חוק המרשם.

<גבי פיסמן: יש היום.

עדי קול: אבל הנה, אני אומרת, אלה עבירות - - - אמרת שבמרשם אסור את ההיסטוריה הפלילית, זו לא היסטוריה פלילית, זו היסטוריה פלילית תעבורתית.

עדי קול: השאלה אם אפשר להפריד בין היסטוריה פלילית תעבורתית להיסטוריה - - -

<גבי פיסמן: לא, את לא אומרת להפריד, ההפרדה קיימת גם היום, מה שאת אומרת זה בעצם להחריג את המרשם הפלילי התעבורתי - - -

עדי קול: בדיוק, זה מה שהתכוונתי.

עדי קול: להחריג מרשם פלילי תעבורתי, שוב, לצורך זה ספציפית.

<גבי פיסמן: זה דיון לגמרי אחר.

<גבי פיסמן: אם אנחנו נקבל את הטיעון שמרשם פלילי תעבורתי, אין בו הכתמה של אדם, הוא לא פוגע בזכותו לרהביליטציה, הוא לא פוגע בזכות התעסוקה שלו - - -

עדי קול: נכון.

<גבי פיסמן: לא, אבל אני לא משוכנעת שזאת התשובה, בוודאי כשאנחנו מדברים על העסקה על ידי קציני בטיחות, בוודאי שיש פה פגיעה ב - - -

עדי קול: אבל פה יש - - -

<גבי פיסמן: יש פה שיקולים גם מנגד, ללא ספק, אני אומרת שזה דיון - - -

עדי קול: וגם את אומרת שזה שוני רלוונטי.

<גבי פיסמן: היום חוק המרשם הפלילי מתייחס באופן שונה למרשם פלילי תעבורתי ולמרשם פלילי רגיל, זה מנוהל במרשמים נפרדים.

<גבי פיסמן: האם נכון לוותר על הרציונל - - -?

עדי קול: לגבי תשובה רשמית, בדיוק.

עדי קול: את אומרת לבטל את הרציונל, זו כבר מילה מאוד קשה, אני אומרת להחריג לצורך נגישות לקציני בטיחות את העבר הפלילי התעבורתי.

עדי קול: רק את החריג הזה בחוק הזה.

<גבי פיסמן: אז קודם כל בעיניי המשמעות של להחריג לצורך קציני בטיחות היא להחריג באופן כללי.

<גבי פיסמן: זאת אומרת המשמעות היא להגיד שמרשם פלילי תעבורתי הוא לא טעון חיסיון, מנקודת ההשקפה שלנו זו נקודת השקפה שבמהלך השנים לא קיבלנו אותה.

<גבי פיסמן: אנחנו יכולים לבחון אותה מחדש, אני לא פוסלת אותה על הסף, יכול להיות שזה משהו שבהחלט ראוי לבחון.

<גבי פיסמן: לא הייתי רוצה לבוא ולומר את זה בהקשר הזה כרגע ממש.

<יואל הדר: בעקבות גבי, לנסות לשכלל את מה שציינת וגם לגבי מה שאת אמרת, הנושא של החרגה.

<יואל הדר: ככלל אם נאפשר לקצין הבטיחות לקבל את הטופס הרזה, יהיה כתוב נניח 36 נקודות וזה מה שיראה.

<יואל הדר: אם כתוב 10 נקודות אז הוא כנראה יקבל אותו בלי שום קשר למשהו אחר, אם הוא יראה 36 נקודות זה ידליק אצלו אור אדום, נכון?

<יואל הדר: ואז הוא יבוא לנהג ויגיד 'אני נורא מצטער, יש לך 36 נקודות, אני לא יכול לקבל אותך לעבודה', הוא אומר, 'מה אתה רוצה?

<יואל הדר: 18 פעמים אני לא הדלקתי אורות בחורף'.

<יואל הדר: במקרה כזה לאפשר לנהג להציג לו שזה רק 18 דברים ולא איזה שהם אירועים חמורים.

<יואל הדר: במקרה כזה לעשות החרגה שהוא לא דומה, אבל הוא פחות דרקוני מאשר לבקש כל הזמן את הטופס השני.

<גבי פיסמן: הפתרון הראוי בתפיסה של חוק המרשם הפלילי וגם שלנו כמשרד המשפטים היא, שוב, שהדירוג של המסוכנות ייעשה על ידי הרגולטור.

<גבי פיסמן: השאלה היא איזה מחיר אנחנו מוכנים לשלם - - -

<יפעת רווה: מספר הנקודות הוא דירוג מסוכנות.

עדי קול: בסדר, בואו לא נפתח, אמרנו כבר שיש איתו בעייתיות.

<גבי פיסמן: באותה סיטואציה של יואל, של אדם שלא הדליק 18 פעמים - - -

עדי קול: נכון, כשהאדם עצמו אומר 'אני מוכן ללכת ולתת לו את המרשם, אני רוצה להוכיח שיש לי רק 18 כפול 2'.

<גבי פיסמן: זה כבר מעורר קושי אחר, שזה קושי שבכלל יש לי עם התדפיס המורחב בעניין הזה.

<גבי פיסמן: זה שאדם יכול ללכת ולהוציא לעצמו תדפיס, זו בדיוק הבעיה שנוצרה לנו עם המרשם הפלילי אחרי פסק דין פישלר, שקבע שבעצם הזכות - - -

עדי קול: אתם כבר ניהלתם איתם דיון לגבי התהליך, שזה יהפוך להיות ב - - -?

<חוה ראובני: להיפך, אנחנו נמצאים בלחצים קבועים שלא רק להכין את זה, אלא לתת את זה נגיש וזמין ולמה אי אפשר שבן אדם יקבל את זה, ימשוך את זה באינטרנט ו - - -

עדי קול: אוקיי, אבל זה עוד לא עבר את אישור משרד המשפטים, הרעיון שלכם שזה יהפוך להיות בכספומט, בווידיאומט, ברישיונמט.

<חוה ראובני: אנחנו נותנים את זה רק לבן אדם עצמו, תוך זיהוי.

<חוה ראובני: זה מידע על עצמו - - -

עדי קול: אבל לזה הם לא מסכימים.

<גבי פיסמן: מה שקרה בתהליך של המרשם הפלילי זה שכשניתנה אפשרות לאדם להוציא את התדפיס לגבי עצמו הדבר נוצל על ידי מעסיקים לרעה והפרקטיקה בשוק הפרטי הייתה שכל מעסיק דורש מאדם להביא מתחנת המשטרה הקרובה את התדפיס של המרשם הפלילי ובדרך הזו בעצם אוין כל החוק.

<גבי פיסמן: היינו מקבלים מאות פניות, אנחנו עדיין מקבלים, למרות שתיקנו את החוק ויש לנו כמה הצעות עכשיו לפתרון בעקבות ועדת קנאי שישבה על החוק.

<גבי פיסמן: העניין הוא שברגע שניתנת האפשרות הזו יוכל המעסיק הפוטנציאלי להפעיל לחץ על אותו אדם לקבל את התדפיס.

עדי קול: רק בשביל שאני פשוט אבין תהליכי חקיקה ממשלתיים, זה אומר ש - - -

<חוה ראובני: זה לא חקיקה.

<חוה ראובני: אנחנו רק הופכים אותו לעוד הסדר, שלא יצטרכו להגיע למשרד הרישוי.

עדי קול: רק שאני אבין, אתן רק שומעות את זה עכשיו, אבל זה יקרה, כי לכם אין דרך התכתבות - - -

<חוה ראובני: אבל זה שהתדפיס הזה קיים, זה קיים כבר שנים ואני בטוחה שיפעת יודעת את זה - - -

<קריאה: כל אחד גם יכול לבוא למשרד הרישוי לבקש את זה ולקבל את זה.

<חוה ראובני: על התדפיס הזה במשרד הרישוי היו אין ספור דיונים בוועדת הכלכלה, אנשים לא יודעים כמה נקודות יש לכם ולכן יכולים לברר.

<חוה ראובני: 'הזמנתי ולא קיבלתי', אני ממש זוכרת את ה - - -

<גבי פיסמן: היה הבירור הטלפוני על כמה נקודות יש, אבל אני לא - - -

<חוה ראובני: לא בירור טלפוני, אתה מתקשר, לא אומרים לך בטלפון אומרים 'נשלח אליך הביתה'.

<גבי פיסמן: לא, אבל אני הבנתי שזה מספר הנקודות, אני לא הבנתי שזה - - -

<חוה ראובני: לא אומרים לך בטלפון, כי החשש היה שמישהו אחר מתקשר.

<חוה ראובני: לכן אומרים 'אתה תתקשר, אנחנו נשלח לך הביתה, לכתובת הרשומה'.

<קריאה: אבל מזהים אותו, עושים אמצעי זיהוי.

עדי קול: אבל, גבי, לכם אין אפשרות למנוע, אם הם הולכים עכשיו להעביר את זה לתוך הווידיאומט שלהם, אתם לא יכולים למנוע את זה, כמשרד המשפטים.

עדי קול: אני רק רוצה להבין יחסים בין ממשלה ל - - -

<גבי פיסמן: אנחנו יכולים להציג את עמדתנו וכן יש פה התנגשות.

עדי קול: זה לא חקיקה?

<גבי פיסמן: זה לא חקיקה, אנחנו כן גם משמשים כפרשן של החוק, אנחנו היועץ משפטי של הממשלה ואמורים ל - - -

<חוה ראובני: אני מבחינתי מאמתת שהבן אדם מבקש על עצמו - - -

עדי קול: תעודת זהות, את לא יכולה לדעת שהוא לא לקח מספר תעודת זהות של מישהו אחר.

<חוה ראובני: לא מספר תעודת זהות, האימות הוא עם כרטיס - - -

עדי קול: לא, בתהליך.

<חוה ראובני: לא, כרטיס אשראי, שהוא מעביר פיזית כרטיס אשראי.

<שמעון סודאי: בדיון הקודם אני אמרתי, לגבי חוק החיסיון, אנחנו שומעים הרבה מקרים של תאונות קטלניות, שיום אחרי זה יש בעיתון את השם של הנהג עם מספר העבירות שלו ואף אחד לא עושה עם זה שום דבר.

<שמעון סודאי: ובנוסף לכל זה, גם היום אני יכול להיכנס לאתר גביית קנסות, של משרד המשפטים, אם אני לא טועה, ואני יכול לרשום מספר של רישיון נהיגה ומספר זהות ולקבל מה קרה עם הנהג הזה, אם הייתה לו איזה עבירה או הוא לא שילם כסף.

<שמעון סודאי: אני רואה את זה, אני יכול להוכיח את זה עכשיו.

<שמעון סודאי: זה מה שאני רואה, כאילו אין חיסיון מוחלט .

<גבי פיסמן: בסדר, זה לא עושה את זה ראוי.

עדי קול: אני רוצה להתקדם.

עדי קול: קודם כל אני רוצה לדעת איזה שינויי חקיקה, אני רוצה לראות את הנוסח של החוק שמאפשר נגישות לקציני הביטחון לזה.

עדי קול: אני רוצה לדעת איך תגדירו את זה, מי קציני הבטיחות, איך אני יודעת שכל מי שצריך את זה ייכנס למעגל.

עדי קול: זאת אומרת מה אנחנו צריכים עכשיו לעשות כדי שהדבר הזה ייצא לפועל כפתרון.

<חוה ראובני: קודם כל אנחנו צריכים לדעת בסופו של דבר על איזה מידע בדיוק.

<חוה ראובני: אבל גם כשיהיה, לדעתי, זה מספיק, אפשר לעגן את זה בתקנות התעבורה.

<חוה ראובני: תפקידיו וסמכויותיו של קצין הבטיחות מעוגנים בתקנות התעבורה, לא בחקיקה ראשית.

עדי קול: אבל איפה כתוב שהוא לא יכול לבקש מה - - -

<חוה ראובני: זה נובע מהדין הכללי, שהוא לא יכול לבקש.

<חוה ראובני: בעצם אנחנו רוצים - - -

<יפעת רווה: אבל זה לא מרשם פלילי, לכן זה אפשרי.

<חוה ראובני: אפשר לומר שכיוון שאנחנו לא חושפים לו מידע מרשם פלילי ישיר, אני לא צריכה לתקן את חוק המרשם הפלילי, לתקן תקנות התעבורה שהוא רשאי.

<חוה ראובני: אולי נסכים פה, על השולחן הזה, לחייב אותו לראות את זה לפני שהוא מחליט בדבר העסקת נהג, או לחייב אותו לבדוק אחת לשנה או לשנתיים נהגים שמועסקים במפעל שלו.

<חוה ראובני: לא כרשות, אלא גם כחובה.

עדי קול: נכון.

<חוה ראובני: אז זה תיקון לתקנות התעבורה.

עדי קול: אוקיי, תוך כמה זמן אני יכולה לקבל נוסח של התקנות האלה ותיקון שלהן?

<ציון מזרחי: אבל אני שמעתי מפה הגברת שיש פה עניין שמישהו יעשה בזה שימוש לרעה.

<חוה ראובני: לא, היא לא מדברת על התדפיס - - -

<גבי פיסמן: לא במספר הנקודות.

<גבי פיסמן: במספר הנקודות אין שום בעיה.

<ציון מזרחי: אנחנו מדברים על זה.

עדי קול: אנחנו מדברים על ה - - -

<ציון מזרחי: תבהירו את זה כי כאן מישהו לא הבין.

עדי קול: לא, כולם הבינו.

<יפעת רווה: רגע, נגיד מסודר לפרוטוקול שההצעה היא - - -

<שמעון סודאי: איך הפסילות של בית המשפט יבואו לידי ביטוי?

<שמעון סודאי: כי הפסילות של בית המשפט עוברות אוטומטית למשרד התחבורה.

<קריאה: לא, כתוב פסילות בעבר.

עדי קול: דקה, שאלה, פסילות של בית משפט מחייבות בנקודות?

<קריאה: לא, זה תלוי בעבירה.

<חוה ראובני: נהיגה בפסילה זה עשר נקודות.

<שמעון סודאי: נהיגה בפסילה, לא הפסילה המקורית.

עדי קול: כל העבירות החמורות מקבלות ניקוד?

<קריאה: כן.

עדי קול: אני רוצה להבין את זה, אבל אנחנו שואלים כולם במקביל.

<חוה ראובני: כן.

<חוה ראובני: וממש בימים אלה מכינים להגשה לוועדת הכלכלה, או דרך שרת המשפטים קודם, תיקונים לתוספת השישית לרשימת העבירות.

<חוה ראובני: אני אקרא לך את הסעיף של עשר נקודות: גרימת מוות ברשלנות, הפקרה אחרי פגיעה, מהירות 130 קמ"ש מעל המותר, עקיפה על קו - - -

עדי קול: אנחנו מדברים כרגע על הטופס הרזה, ואז הוא יראה רק 36, הוא לא יידע על מה הוא קיבל - - -

<חוה ראובני: הוא יידע על 36, יכול להיות שזה שלוש כאלה של 10 ועוד אחת של 6, יכול להיות שזה שש של 6, כש-6 זה למשל אי מתן זכות קדימה - - -

עדי קול: אבל אין שום דרך שתסכימו לפירוט של מה אני עוברת, גם אם לא העבירות?

<קריאה: אפשר גם כמות עבירות בלי פירוט.

<יפעת רווה: הוא ביקש שאני אגיד מסודר את ההצעה לפרוטוקול.

עדי קול: בסדר, דקה.

עדי קול: אני רוצה קודם כל לוח זמנים.

עדי קול: אנחנו תיכף נפרט מה בדיוק ההצעה, אני רוצה לדעת מי יהיו האנשים שתהיה להם נגישות, למה תהיה להם נגישות, מה הם יוכלו לקבל ובאיזה אופן הם יקבלו את זה, זאת אומרת האם הם יתקשרו ויגידו להם 36 נקודות, האם הם יקבלו את הדבר הזה, שבכל זאת יש בו טיפה יותר מידע?

עדי קול: כי יש פה גם שלילות בעבר ודברים כאלה.

עדי קול: אז אני רוצה לדעת - - -

<חוה ראובני: שלילות בעבר יכולות להיות שלילות מכל מיני סוגים.

עדי קול: בסדר, אני רק רוצה לדעת מה הוא יקבל, כדי שנוכל להכריע.

<יהודה בן-ארי: זו לא הייתה ההצעה של חבר הכנסת יריב לוין שנבלמה?

עדי קול: לא.

עדי קול: זה היה להגדיר מסוכנות, הוא ביקש שיגדירו את זה.

<יפעת רווה: לא, זה היה מה שגבי אמרה, שיהיה בצבעים, שגם כן נפל על יישום.

עדי קול: יפעת תסכם ותגיד את ההצעה ואנחנו נראה איך אנחנו מחליטים עליה.

<יפעת רווה: תקנו אותי אם אני לא מבינה נכון, אבל ההצעה היא שמה שנמצא כאן בטופס, זאת אומרת מספר השלילות, מספר השלילות בעבר, מספר הקנסות, מספר הקנסות בעבר וכמה נקודות האדם צבר, זה דבר שאדם יוכל לעיין בו והוא יוכל לפי דרישה להראות את זה לקצין הבטיחות שרוצה לקבל אותו לעבודה, או שרוצה לעשות עליו מעקב שנתי או - - -

<קריאה: להתיר לקצב"ט (קצין בטיחות) לראות את זה או לחייב אותו?

עדי קול: לחייב.

<קריאה: יש גרף זמן?

<יפעת רווה: לא, לא מופיע פה גרף זמן, זה הטופס הזה כמו שהוא.

עדי קול: חוה, אמרתם לגבי רשויות מקומיות, למי אתם תרשו לראות את הטופס הזה?

<גבי פיסמן: לרשויות מקומיות אנחנו נאפשר את כל המרשם.

עדי קול: מי עוד חוץ מרשויות מקומיות?

<גבי פיסמן: כל מי שיש לו היום סמכות לקבל את המידע מהמרשם הפלילי, רשאי לקבל גם מידע מהמרשם התעבורתי.

עדי קול: איפה זה מופיע?

<גבי פיסמן: זה מופיע בחוק המרשם הפלילי ובחיקוקים ספציפיים ש - - -

עדי קול: אוקיי, אז צריך להיות כתוב שהם גם יכולים לקבל את המידע הזה.

<יפעת רווה: לא, יהיה כתוב שרשויות מקומיות יכולות לקבל את המרשם הפלילי, זה לא קשור לניקוד ולא קשור לדבר הזה.

עדי קול: יהיה כתוב, או עוד לא כתוב?

<גבי פיסמן: זה תיקון שאנחנו פועלים מול משרד הפנים, שאמור לקדם את זה, כתיקון לפקודת העיריות.

עדי קול: אנחנו נגיש אותו גם, כדי שנאפשר לרשויות מקומיות - - - ומה עם מעסיקים, המדינה בכלל כמעסיק?

<גבי פיסמן: המדינה רשאית לקבל מידע מהמרשם הפלילי.

<גבי פיסמן: היא יכולה לקבל הכול.

<יהודה בן-ארי: מה הסיבה שרשות מקומית יכולה לקבל ומישהו אחר לא?

<יפעת רווה: היא לא אדם פרטי.

<קריאה: מעסיק שהוא לא אדם פרטי.

<יהודה בן-ארי: חברה להסעות של אגד לא יכולה לקבל?

<קריאה: לא, זה נחשב בן אדם פרטי.

<יפעת רווה: זה הוויכוח, אם לתת או לא לתת למפעל תעבורתי, לפתוח אותו או לא לפתוח לציבור.

<יהודה בן-ארי: זאת אומרת חברה כמו חברת תעבורה, שיש לה 9,000 מיליון משאיות, היא לא תוכל לקבל?

<חוה ראובני: אנחנו במשך שנים ניסינו לשכנע את משרד המשפטים ל - - -

עדי קול: מי שדיברתי איתו קודם הוא בעלים של תעבורה לשעבר, משפחת לבנת.

<חוה ראובני: אנחנו במשך שנים ניסינו לשכנע את משרד המשפטים לפתוח לקציני בטיחות את המרשם התעבורתי, על פרק זמן מוגבל.

<חוה ראובני: לא עלה בידינו, מהנימוקים ששמעת.

<יהודה בן-ארי: רציתם מעסיקים מקצועיים, רציתם נהגים מקצועיים, אתם מדברים פה על משאיות שטסות פה ב - - -

עדי קול: נכון, ואי אפשר להגדיר את זה למעסיקים שיש להם מספר רכבים שמעל 1,000?

<גבי פיסמן: שוב, לו היה משרד התחבורה מגדיר - - -

עדי קול: בסדר, את חוזרת על אותה תשובה.

עדי קול: אני שואלת - - -

<גבי פיסמן: לא, אבל גם אתם חוזרים לאותו מענה.

<גבי פיסמן: יש פה רציונלים שהם רציונלים - - - יש שיקול תקציבי.

עדי קול: שאלתי שאלה ספציפית.

עדי קול: אנחנו מצמצמים את זה ואומרים שיש בערך שני מעסיקים כאלה במדינת ישראל שיש להם - - - אני שואלת על הגדרה של מספר רכבים, זה לא פגיעה כללית, את לא פותחת פה שום פתח, את אומרת שיש פה שני מעסיקים, סתם אני אומרת, מעל 1,000 רכבים, השאלה אם את מוכנה לפתוח להם באופן נקודתי, ואני מבקשת לא לענות לי, 'היינו מעדיפים ש-'.

עדי קול: היינו מעדיפים ש-, נכון, אבל יש פה בערך שניים-שלושה מעסיקים בארץ שיש להם את כמות הרכבים הזאת, והשאלה אם אנחנו יכולים לחייב אותם גם.

<שמעון סודאי: בבזק יש 4,000 מכוניות.

<גבי פיסמן: לא, יש הבדל בין רכבים פרטיים לרכבים ציבוריים.

<גבי פיסמן: אני אבדוק את זה.

עדי קול: אנחנו יכולים חודש לשינוי?

<יפעת רווה: אני אשתדל.

<יפעת רווה: לנסח.

עדי קול: לנסח, ואחר כך כמה זמן לוקח עד שהתקנות יוצאות?

<קריאה: זה כבר תלוי בכנסת.

<קריאה: ייתכן שאלה תקנות שיחייבו אישור של ועדת הכלכלה.

<קריאה: אני צריכה לבדוק את זה.

עדי קול: אז את צריכה לבדוק גם את זה.

<גבי פיסמן: יש רשימה של גופים כאלה?

<גבי פיסמן: שאני אדע במה מדובר.

<יהודה בן-ארי: בטח בהתאחדות התעשיינים המובילים.

<יפעת רווה: לא, אבל בגדול זה מי שיש לו קציני בטיחות.

<קריאה: לא, היא מדברת על חברות פרטיות שיש להם מעל 1,000 .

<קריאה: אולי מי שמחויב מכוח חוק למנות קצין בטיחות.

<קריאה: יכול להיות שזה פרמטר טוב.

<קריאה: מכמה רכבים צריכים למנות קצין בטיחות?

<קריאה: הוא אומר שחברה פרטית כמו - - -

עדי קול: קודם כל אני רוצה לסכם.

עדי קול: אני רוצה למחות באופן רשמי לפרוטוקול על התהליך הזה.

עדי קול: אני חושבת ששמונה שנים היו מספיק זמן בשביל שתגיעו לאיזה שהן הסכמות, אפילו להצעת הביניים הזאת, כשבמקביל בשמונה השנים האלה ממשיכים להיהרג אנשים בתאונות דרכים בגלל נהגים שנוהגים ללא רישיון, פסולי רישיון.

עדי קול: אני באמת חושבת שזה עושה, כמו שאתם אמרתם, חוכא ואטלולא מהמחוקק, שמשרדי הממשלה יושבים ויושבים ולא מצליחים למצוא פתרון.

עדי קול: אני מאוד מעריכה את הניסיון לא לבטל את החוק ועדיין, ניסיון כזה, כל עוד לא נמצא פתרון לא נותן לנו את המענה הראוי.

עדי קול: אני מבינה את האחריות עם המחוקק, אנחנו משתדלים להעביר רק חוקים קודם כל בדיאלוג עם משרדי הממשלה ודבר שני, שיש להם יכולת לצאת לפועל, או להתממש, אבל אני חושבת שזה מקרה מאוד חריג פה.

עדי קול: אני יודעת שיש הרבה חוקים שלא מיושמים, ודרך אגב לקחתי על עצמי כמשימה בוועדה לפניות הציבור לעסוק בהם, זאת אומרת שאנחנו עוד ניפגש, כל מי שיודע שיש לו חוקים לא מיושמים.

עדי קול: אנחנו ניפגש כאן.

עדי קול: שוב, אני לא אומרת שזה פתרון, אני חושבת שאנחנו מוצאים איזה שהיא הצעה שיכולה לשפר את המצב כיום, יפעת הגדירה את זה נכון, ולאפשר למעסיקים להיות נגישים לעובדה הזאת, למספר הנקודות הרב.

עדי קול: אני מבינה את הקושי להגדיר מסוכנות, אני הייתי שמחה אם הייתם מוכנים להגדיר שמעל מספר נקודות מסוימות שכוללות צבר של עשר פלוס, אבל, שוב, אני לא אכנס איתכם למאבק הזה.

עדי קול: אני רוצה שתוך חודש אנחנו נקבל בבקשה את הנוסח של התקנות ואם אפשר התייחסות שלכם במהלך החודש הזה, למי האוכלוסייה שאנחנו יכולים לפתוח את זה.

עדי קול: אני הייתי רוצה לאפשר את זה לכל קציני הבטיחות ובאמת למעסיקים פרטיים שיש להם מספר רב של רכבים.

עדי קול: זאת אומרת חברה כמו תעבורה, שלא רק שיש להם כמות גדולה של רכבים, אלא גם רכבים מסוכנים, רכבים גדולים, משאיות - - -

<קריאה: אבל יש להם קציני בטיחות.

עדי קול: אני רוצה שזה יהיה לכל מי שיש לו קצין בטיחות.

עדי קול: אם אנחנו שמים את זה לכל מי שיש לו קצין בטיחות פותר לי את הבעיה.

עדי קול: השאלה אם אתם מוכנים לעשות את זה.

<קריאה: לא, המשמעות של הדבר הזה, זה באמת אומר להפוך את ה - - - לוותר על העקרונות - - -

עדי קול: בסדר, לעשות חריג לעקרונות, לגבי קציני בטיחות, מתוך שאיפה להגן על הציבור.

עדי קול: אני לא יודעת תוך כמה זמן את יכולה לתת תשובה, כי אני רוצה שתוך חודש ימים ינסחו את התקנות.

<גבי פיסמן: אני לא יודעת, אני חושבת שזה נושא שצריך לעלות ל - - -

עדי קול: אוקיי, אז השאלה בכמה זמן אנחנו יכולים לצפות לתשובה מכם, לגבי פתיחה לקציני בטיחות?

<גבי פיסמן: פתיחה לקציני בטיחות, זה מוסכם פה.

עדי קול: לא, זה מוסכם, אני מדברת על הטופס השמן.

עדי קול: השאלה אם אנחנו נוכל לקבל תשובה עקרונית בעוד חודש, בעוד יום?

<גבי פיסמן: אני לא חושבת, כי הוא יוצא לחופש בשבועיים הקרובים ו - - -

עדי קול: כי הוא חדש גם, לא?

<גבי פיסמן: לא, הוא ממש לא חדש, אבל בחודש הקרוב אני מניחה שלא נצליח לקבוע דיון כזה.

<גבי פיסמן: נשתדל כמה שיותר מהר.

עדי קול: אוקיי, אז אנחנו נהיה איתכם בקשר לשמוע לגבי הטופס השמן ואנחנו נתקין תקנות לגבי הטופס הרזה.

עדי קול: זה אומר לכל מי שרוצה סיכום, השמן והרזה, אנחנו נפתח לכל קציני הבטיחות את האפשרות לראות את מספר הנקודות ואנחנו נבדוק את האפשרות לראות את המאגר השני.

עדי קול: תודה רבה, היה כיף, לא נפרדנו, אנחנו ניפגש עוד.